**Všeobecne záväzné nariadenie obce Keť č. 8/2016**

**o podmienkach prideľovania bytov vo vlastníctve obce Keť**

Obecné zastupiteľstvo v Keti podľa § 6 zákona NR SR č. 369/1990 Z. z. o obecnom zriadení v znení neskorších zmien a doplnkov, podľa zákona NR SR č. 607/2003 Z. z. o Štátnom fonde rozvoja bývania a podľa výnosu MV a RR SR zo 7.decembra 2006 č. V-1/2006 o poskytovaní dotácií na rozvoj bývania v znení neskorších predpisov

**v y d á v a**

**Všeobecne záväzné nariadenie obce Keť**

**o podmienkach prideľovania bytov vo vlastníctve obce Keť**

**§ 1**

**Úvodné ustanovenia**

1. Toto všeobecné záväzné nariadenie (ďalej len „VZN“) upravuje podmienky prideľovania nájomných bytov vo vlastníctve obce Keť (ďalej len „nájomné byty“), ktoré boli financované z dotácie Ministerstva výstavby a regionálneho rozvoja Slovenskej republiky, z úveru Štátneho fondu rozvoja bývania Slovenskej republiky (ďalej len „podpora“) a z vlastných zdrojov obce.
2. Nájomné byty sa využívajú na nájom a nemôžu sa previesť do osobného vlastníctva najmenej po dobu 30 rokov od vydania kolaudačného rozhodnutia.

**§ 2**

**Podmienky pre žiadateľov o nájomný byt**

1. Žiadateľ bude zaradený do zoznamu žiadateľov o nájomný byt v prípade splnenia nasledovných podmienok:
	1. dovŕšenie veku 18 rokov,
	2. splnenie všetkých záväzkov voči obci.
2. Zvýhodnení sú žiadatelia, ktorí vedia preukázať trvalý pobyt minimálne 5 rokov na území obce Keť a nie sú nájomníkmi alebo vlastníkmi bytu alebo rodinného domu.
3. Žiadosti o pridelenie nájomných bytov sa budú posudzovať komisiou, ktorá odporučí starostovi obce žiadateľov na uzatvorenie nájomných zmlúv.
4. Členov komisie uvedenej v bode 3 menuje starosta obce.

**§ 3**

**Uzatvorenie nájomnej zmluvy**

* + 1. Obec uzatvorí nájomnú zmluvu

a) so žiadateľom, ktorého mesačný príjem a mesačný príjem osôb s ním bývajúcich, ktorých príjmy sa posudzujú spoločne podľa osobitného predpisu[[1]](#footnote-1)),neprevyšuje trojnásobok životného minima[[2]](#footnote-2)) platného k 31. decembru predchádzajúceho kalendárneho roka, vypočítaného pre nájomcu a osoby, ktorých príjmy sa posudzujú spoločne; pritom mesačný príjem sa vypočíta z príjmu[[3]](#footnote-3)) za predchádzajúci kalendárny rok ako podiel tohto príjmu a príslušného počtu mesiacov, počas ktorých sa príjem poberal (ďalej len „životné minimum“)

* 1. mladou rodinou; pričom za mladú rodinu sa považuje rodina, v ktorej aspoň jeden z manželov ku dňu podpísania nájomnej zmluvy je mladší ako 35 rokov veku a spĺňa podmienku príjmu podľa bodu a)

na dobu, ktorá neprevýši tri roky a v prípade, ak nájomcom je občan so zdravotným postihnutím, ktorý spĺňa podmienky podľa písmena a), na dobu, ktorá neprevýši desať rokov.

2. Obec uzatvorí nájomnú zmluvu na užívanie nájomného bytu, ktorý spĺňa podmienky ustanovené osobitným predpisom pre užívanie bytu osobami s obmedzenou schopnosťou pohybu, len s občanom so zdravotným postihnutím a ak nemá žiadosť o uzavretie nájomnej zmluvy od takejto osoby, uzatvorí nájomnú zmluvu na takýto byt aj s inou osobou, a to na dobu, ktorá neprevýši jeden rok.

3. Obec v nájomnej zmluve upraví právo nájomcu na opakované uzatvorenie nájomnej zmluvy pri dodržaní podmienok uvedených v nájomnej zmluve.

4. Ak požiadala o uzavretie nájomnej zmluvy fyzická osoba, ktorá nespĺňa podmienku podľa bodu 1 písmena a), obec uzatvorí nájomnú zmluvu s nájomcom, ktorý nespĺňa túto podmienku, na dobu, ktorá neprevýši jeden rok.

5. Ustanovenie bodu 1 písmena a) sa nepoužije, ak obec prenajme byt fyzickej osobe, ktorá zabezpečuje spoločenské, ekonomické a sociálne potreby obce, najmä školské, kultúrne, zdravotnícke a bezpečnostné; pričom však podiel takto prenajatých bytov nemôže presiahnuť 10 % bytov, najmenej však 1 byt.

6. Ak žiadateľ odmietne pridelený byt, alebo nesúhlasí s podmienkami stanovenými v nájomnej zmluve, nemá nárok na pridelenie ďalšieho bytu a bude vyradený zo zoznamu žiadateľov.

§ 4

Záverečné ustanovenie

* + 1. Toto VZN bolo schválené Obecným zastupiteľstvom v Keti uznesením č.51/2016 dňa 8.12.2016.
		2. Toto VZN nadobúda účinnosť 15.dňom po zverejnení na úradnej tabuli obce Keť.
		3. Nadobudnutím účinnosti tohto VZN sa ruší Všeobecne záväzné nariadenie č. 1/2010 o podmienkach prideľovania nájomných bytov vo vlastníctve obce schválené Obecným zastupiteľstvom v Keti dňa 13. 1. 2010 uznesením č. 1/2010 A 1.

 Mgr. Péter Molnár v.r.

 starosta obce

1. ) § 3 zákona č. 601/2003 Z. z. o životnom minime a o zmene a doplnení niektorých zákonov v znení neskorších predpisov [↑](#footnote-ref-1)
2. ) § 2 zákona č. 601/2003 Z. z. v znení neskorších predpisov [↑](#footnote-ref-2)
3. ) § 4 zákona č. 601/2003 Z. z. v znení neskorších predpisov [↑](#footnote-ref-3)